'Superstede' 'n resep van rampspoed, sê VF Plus | Maroela Media
'Superstede' 'n resep van rampspoed, sê VF Plus
Pres. Cyril Ramaphosa tydens die staatsrede 2019 (Foto: GCIS)
Die regering se plan met die skep van superstede in Suid-Afrika is 'n resep vir rampspoed aangesien die huidige stede en dorpe nie eens in stand gehou kan word nie, meen Philip van Staden, woordvoerder van die VF Plus.
"Pres. Cyril Ramaphosa het gister tydens sy repliek ná die staatsrede die hoop uitgespreek dat sulke 'superstede' teen die jaar 2030 'n verdere 10 miljoen mense sal kan akkommodeer. In dieselfde asem het hy gesê die huidige situasie in stede is nie volhoubaar nie en dat daar reeds 'n agterstand is met die bou van skole, klinieke en hospitale," het Van Staden gesê.
Minister Patricia de Lille het hieroor aangekondig dat die privaat sektor betrokke moet raak by die bou en instandhouding van infrastruktuur vir 'n tydperk van 20 jaar waarna dit weer aan die staat oorgedra moet word.
"Met die huidige toestand van munisipaliteite, waar dienslewering totaal agteruit gegaan het weens die swak bestuur en ineenstorting van infrastruktuur, kan die VF Plus nie sien hoe die skep van superstede gaan help om hierdie probleem op te los nie," voeg Van Staden by.
Die VF Plus is van mening dat so 'n stap bestaande stede in 'n groter gemors sal dompel as wat tans die geval is. "Indien die privaat sektor nie in die minister se voorstel gaan inkoop nie, sal hierdie plan van superstede die huidig rampspoedige situasie net vererger."
Hy sê dit is goed om ideale oor die toekoms te hê, maar in ag genome Suid-Afrika se huidige politieke omstandighede, wanbestuur en korrupsie, is dit duidelik dat superstede soos in Amerika nie haalbaar is onder 'n ANC-regering nie.
"Die totale ontvolking van die platteland sal spoedig gekeer moet word en die ideale model sal wees dat rasgedrewe wette soos regstellende aksie (RA) en swart ekonomiese bemagtiging (SEB) geskrap moet word, misdaad uitgeroei moet word, en Suid-Afrika aantreklik gemaak moet word vir buitelandse beleggers. Sodoende sal ekonomiese groei bewerkstellig word en voldoende werksgeleenthede sal regdeur die land geskep word. Die platteland se ekonomieë, werkskepping en groei, kan sodoende gestimuleer word."
Volgens hom wil die VF Plus sien dat alle bestaande infrastruktuur eers opgegradeer, reg bestuur en beheer word voordat die regering begin droom oor superstede.
staatsrede 2019 VF Plus
CannaTech-beraad vir Kaapstad bevestig
Hof toe oor raskeuring van kontrakteurs
Ha ha spyker op die kop
Selfs die ANC sal moet saamstem dat die meeste munisipaliteite uiters swak bestuur word. Waarom superstede bou en dit óók die afgrond in bestuur maak doodeenvoudig nie sin nie
Enigeen wat in die sestiger tot tagtiger jare in plaaslike bestuur betrokke was weet dat hoe kleiner 'n plaaslike bestuur se regsgebied is hoe doeltreffender kan dit beheer en bestuur word.
Hoe gaan daai spreekwoord nou weer van die windmeul wat iemand geklap het, sommer doer van 'n afstand af? Aha, en dan moet die privaat sektor betrokke raak by die bou en instandhouding van infrastruktuur vir 20 jaar en dit daarna aan die staat oordra. Hoe arrogant kommunisties sosialisties kan mens wees, 'n Goodwolf in skaapsklere?